tartuNLP/wikipedia-smugri-20251201 huggingface dataset:
Barry Levinson

Barry Levinson (s. 6. huhtikuuta 1942 Baltimore, Maryland) on yhdysvaltalainen elokuvaohjaaja ja -käsikirjoittaja sekä elokuva- ja televisiotuottaja.
Saatuaan mainetta käsikirjoittajana muun muassa elokuvista "Pähkähullujen paratiisi" ja "Ja oikeutta kaikille" (josta hän myös sai Oscar-ehdokkuuden parhaasta alkuperäisestä käsikirjoituksesta), Levinson siirtyi ohjauksen pariin. Hänen ensimmäinen ohjauksensa oli "Svengijengi vauhdissa jälleen", jonka hän myös käsikirjoitti. Levinson oli ehdolla elokuvasta toistamiseen Oscar-palkintoon.
Levinsonin menestynein elokuva on kuitenkin vuonna 1988 valmistunut Tom Cruisen ja Dustin Hoffmanin tähdittämä "Sademies", joka voitti parhaan elokuvan Oscarin. Levinson voitti elokuvasta parhaan ohjauksen Oscarin. Hänen ohjausuransa muita merkittäviä elokuvia ovat "Hyvää huomenta, Vietnam", "Bugsy" ja "Wag the Dog – häntä heiluttaa koiraa". Levinson on yksi vastaavista tuottajista televisiosarjasta "Shades of Blue", joka alkoi Suomessa 16. elokuuta 2016.
Palo Alto (täsmennyssivu)

Palo Alto tarkoittaa seuraavia:
Katso myös.
Aihepiiriin liittyvät myös seuraavat:
Owen Hargreaves

Owen Lee Hargreaves (s. 20. tammikuuta 1981 Calgary, Alberta, Kanada) on englantilainen jalkapalloilija. Hänellä on myös Kanadan ja Saksan kansalaisuudet. Hargreavesin pelipaikka on puolustava keskikenttäpelaaja.
180 senttimetriä pitkä Hargreaves siirtyi Bayern Müncheniin jo vuonna 1997 Calgary Foothillsin joukkueesta. Ykkösjoukkueessa hän debytoi kuitenkin vasta kaudella 2000–2001. Yhteensä hän pelasi 145 liigaottelua ja teki niissä viisi maalia. Hänen suurimpia saavutuksiaan Bayernissä olivat neljä Saksan mestaruutta (2001, 2003, 2005 ja 2006), kolme Saksan Cupin voittoa (2003, 2005 ja 2006), Saksan Liigacupin voitto 2004, Mestarien liigan voitto 2001 ja Maailmanpokaalin voitto vuodelta 2001. Vuonna 2001 hänet valittiin lisäksi Bundesliigan parhaaksi nuoreksi pelaajaksi.
Toukokuun lopulla 2007 Hargreavesin kauan spekuloitu ja odotettu siirto Manchester Unitediin tapahtui. Brittiläismedioiden mukaan siirtosumma oli 17 miljoonaa puntaa. Münchenistä lähdön syyksi seuran puheenjohtaja Karl-Heinz Rummenigge sanoi olevan seuran surkea kausi 2006–2007, jolloin Saksan suurseura jäi Bundesliigassa vasta sijalle 4. Mestarien liigastakin ulos jäänyt Bayern München uudisti joukkuettaan kaudeksi 2007–2008 radikaalisti. Siirtoikkunan avautuessa 1. heinäkuuta Hargreavesin sopimus julkistettiin virallisesti. Siirtosummaksi ilmoitettiin 17 miljoonaa puntaa.
ManU:ssa Hargreaves sai pelipaidan numerokseen #4, jota oli ennen häntä käyttänyt Gabriel Heinze. Hargreaves debytoi Unitedissa ystävyysottelussa Peterborough Unitedia vastaan 4. elokuuta 2007. Liigadebyyttinsä englantilainen teki kauden kolmannessa ottelussa Manchesterin derbyssa, jossa City oli parempi numeroin 1–0. Maalitilinsä hän avasi 1. maaliskuuta 2008, tehden vapaapotkusta maalin Fulhamia vastaan.
Englannin maajoukkueessa Hargreaves debytoi elokuussa 2001 pelatussa ottelussa Alankomaita vastaan. Yhteensä 42 maaottelua pelannut Hargreaves oli mukana 2002 MM-kisoissa ja hänet nimettiin mukaan myös 2006 MM-kisoihin.
Tilastot.
aSisältää Toyota Cup ottelut.
Virtuaalikone

Virtuaalikone (harv. näennäiskone, ) on ohjelmallisesti toteutettu tietokone, jossa voidaan ajaa ohjelmia kuin aidossa koneessa virtualisointitekniikan avulla.
Määritelmiä.
Alun perin yhdysvaltalaiset Gerald J. Popek ja Robert P. Goldberg määrittelivät virtuaalikoneen olevan "aidon koneen tehokas ja eristetty vastine". Nykyään on käytössä virtuaalikoneita, joille ei ole olemassa lainkaan todellisia laitteistototeutuksia.
"Virtuaalikonemonitori" tai "hypervisor" on ohjelma, laiteohjelma (firmware) tai laitteisto, joka suorittaa virtuaalikoneita. 
Mikrovirtuaalikone.
Mikrovirtuaalikone (Micro-VM tai microVM) tarkoittaa kevennettyä virtuaalikonetta, jota on karsittu ja hypervisor ei tarjoa eräitä laitteita sille lainkaan. Esimerkiksi PCI-väylä ja ACPI eivät ole saatavilla, vaan virtuaalikoneella on vain muutama laite. Tällä saadaan nopeutettua virtuaalikoneiden käynnistymistä ja tuhoamista lyhytaikaisten eristettyjen toimintojen suorittamista varten, ja virtuaalikoneen tarvitsema muistimäärä on pieni. Yhdellä palvelimella voidaan ajaa tuhansia mikrovirtuaalikoneita. Mikrovirtuaalikoneiden konsepti syntyi 1960-luvulla IBM:n projektissa M44/44X, jossa käyttöjärjestelmää muokattiin paravirtualisoinnin tapaan (vertaa Xen). M44/44X johti myös CP-40 -hypervisorin kehittämiseen S/360:lle ja CP/CMS:n kehitykseen.
Erään esityksen mukaan koska osa mikrovirtuaalikoneen toiminnoista ohjataan isäntäympäristön ytimelle suorituskyvyn vuoksi, tätä saatetaan käyttää ohittamaan virtuaaliympäristön tarjoamia suojauksia hyökkäyksessä isäntäympäristöön.
Muut määritelmät.
Java-virtuaalikone (JVM) on abstrakti kone (virtuaalikone), joka suorittaa sille käännettyjä Java-ohjelmia. JVM on toteutettu ohjelmallisesti oikean laitteiston ja käyttöjärjestelmän päällä ajettavaksi.
Java-kielellä tehdyt ohjelmat käännetään tavukoodiksi ja suoritetaan JVM:llä oikeassa ympäristössä.
Palvelut.
Useat pilvipalvelut tarjoavat asiakkaille virtuaalikoneita, joita suoritetaan palveluntarjoajan laitteistolla. Näitä palveluja ovat esimerkiksi Amazon Elastic Compute Cloud ja Google Compute Engine.
Huayna Capac

Huayna Capac (ketšuaksi "Wayna Qhapaq" ’loistava nuorukainen’) oli inkojen yhdestoista hallitsija eli Sapa Inca. Hän hallitsi vuosina 1493–1527. Huayna Capacin valloitussotien seurauksena inkavaltio laajeni merkittävästi etelään, nykyisen Chilen ja Argentiinan alueille. Huayna Capac oli viimeinen kiistaton inkavaltias. Hänen kuolemansa jälkeen syttyi vallanperimyssota, eivätkä seuraavat Sapa Incat enää pitäneet hallussaan koko valtakuntaa.
Huayna Capacin aikana inkavaltio oli laajimmillaan. Hänen pitkä valtakautensa oli enimmäkseen rauhan aikaa. Huayna Capac kuoli vuonna 1527 espanjalaisten tuomaan isorokkoon, joka oli levinnyt Väli-Amerikasta Etelä-Amerikkaan. Myös hänen vanhin poikansa ja vallanperijänsä Ninan Cuyochi kuoli tautiin. Huayna Capacin äkillinen kuolema laukaisi vallanperimyssodan, joka heikensi inkavaltiota ratkaisevalla tavalla juuri kun espanjalaiset valloittajat olivat tulossa.
Populaarikulttuuri.
Huayna Capac on inkojen sivilisaation johtaja "Civilization IV" -tietokonepelissä.
Boško Balaban

Boško Balaban (s. 15. lokakuuta 1978, Rijeka, Jugoslavia) on kroatialainen jalkapalloilija. Hän on pelipaikaltaan kärkihyökkääjä ja pelaa tällä hetkellä belgialaisessa Club Bruggessa.
Kaudella 1999/2000 Balaban oli Kroatian ykkösliigan paras maalintekijä pelatessaan kotikaupunkinsa NK Rijekassa. Sieltä hän siirtyi maan huippujoukkueisiin kuuluvaan Dinamo Zagrebiin, jossa teki 14 maalia 25 ottelussa. 2001/2002 kaudella hän ehti pelata Zagrebissa vain kaksi peliä, kun hänet myytiin Valioliigan Aston Villaan 5,8 miljoonan punnan siirtosummalla. Balabanin viikkopalkka oli 20 000 puntaa. Aston Villassa hän ei kuitenkaan onnistunut samaan peliaikaa, pelaten vain yhdeksässä ottelussa ja niinpä hänet vuokrattiin takaisin Dinamo Zagrebiin kaudeksi 2002/2003, jolloin hän teki 15 maalia 24 ottelussa. Joulukuussa 2003 Aston Villa purki Balabanin sopimuksen ja näin hän siirtyi ilmaiseksi Club Bruggeen. Kaudella 2004/2005 hän teki joukkueessa 11 maalia 24 ottelussa.
1990-luvun lopulla Balaban pelasi Kroatian alle 21-vuotiaiden maajoukkueessa ja vuodesta 2000 hän on esiintynyt säännöllisesti maan A-maajoukkueessa. Balabanin ensimmäinen maaottelu oli 16. elokuuta 2000 Slovakiaa vastaan. Hän on pelannut 27 maaottelua, joissa on tehnyt yhdeksän maalia . Hän sekä vuoden 2002 että vuoden 2006 MM-kisajoukkueissa, mutta ei päässyt kummassakaan pelaamaan.
Pour le Mérite

Pour le Mérite (), (ransk. pour le mérite tarkoittaa "ansiosta"), joka tunnetaan myös nimellä Blauer Max, oli Preussin korkea-arvoisin kunniamerkki ensimmäisen maailmansodan loppuun asti. Kunniamerkin perusti vuonna 1740 kuningas Fredrik II Suuri. Se myönnettiin yleensä vain poikkeuksellisen ansioituneille korkea-arvoisille upseereille. Sotilaskunniamerkinä Pour le Mérite lakkautettiin vuonna 1918. Vuonna 1842 Preussin kuningas Fredrik Vilhelm IV perusti kunniamerkkiin niin sanotun ”rauhanluokan” (), jota jaettiin ansioituneille tiedemiehille ja taiteilijoille. ”Rauhanluokan” jakaminen lopetettiin vuonna 1933 natsien valtaannousun jälkeen. Vuonna 1952 se perustettiin uudelleen Saksan liittotasavaltaan.
Vuonna 1866 perustettiin erikoisluokka, suurristi, jonka sai ainoastaan viisi henkilöä: Preussin kuningas Vilhelm I, kruununprinssi Fredrik Wilhelm (myöhempi keisari Fredrik III), Preussin prinssi Fredrik Kaarle, sotamarsalkka Helmuth von Moltke ja Venäjän keisari Aleksanteri II.
Vuodesta 1952 lähtien Pour le Mérite on ollut tieteen ja taiteen saralla ansioituneiden saksalaisten kunniamerkki, jota myönnetään yhdessä luokassa tunnustuksena humanismin ja tieteen hyväksi tehdystä työstä. Sitä voidaan jakaa myös ulkomaalaisille. Kunniamerkin saajat valitaan jo nimettyjen jäsenten keskuudessa järjestettävässä äänestyksessä.
Paolo Guerrero

José Paolo Guerrero Gonzales (s. 1. tammikuuta 1984 Lima) on perulainen jalkapalloilija, joka edustaa Brasilian pääsarjassa pelaavaa Internacionalia. Hän on pelipaikaltaan hyökkääjä.
Guerrero aloitti uransa synnyinkaupunkinsa seurassa, Alianza Limassa, jossa hän ei kuitenkaan ehtinyt pelata ainuttakaan ottelua ennen siirtoa Bayern Müncheniin kaudeksi 2002–2003. Ensimmäiset kaksi kautta hän edusti seuran kakkosjoukkuetta, mutta jälkimmäisellä kaudella 23 ottelussa tehdyt 21 maalia ja Regionalliga Südin maalikuninkuus nostivat hänet ykkösjoukkueeseen. Kausi 2004–2005 oli Guerreron ensimmäinen kausi ykkösjoukkueessa. Hän pelasi 13 ottelua ja teki niissä kuusi maalia. Seuraavalla kaudella otteluita kertyi 14 ja maaleja neljä. Kaudelle 2006–2007 Guerrero siirtyi Hamburger SV:hen 2,5 miljoonan euron siirtosummalla. Seurajoukkueuran parhaita saavutuksia ovat Saksan mestaruudet vuosilta 2005 ja 2006 ja Saksan cupin voitot samoilta vuosilta. Heinäkuussa 2012 hän siirtyi brasilialaiseen Corinthiansiin.
Perun maajoukkueessa Guerrero teki ensiesiintymisensä marraskuussa 2004 pelatussa ottelussa Chileä vastaan.
Guerrero jäi kiinni kokaiinin käytöstä dopingtestissä 5. lokakuuta 2017 Argentiinaa vastaan pelatun maaottelun jälkeen. Kansainvälinen jalkapalloliitto FIFA asetti Guerreron joulukuussa 2017 vuoden pelikieltoon, mutta lievensi vielä samassa kuussa pannan kuuteen kuukauteen. Wada kuitenkin vetosi urheilun kansainväliseen vetoomustuomioistuimeen CAS:iin, joka pidensi pelikiellon 14 kuukauteen. Näin ollen Guerrero ei olisi päässyt pelaamaan vuoden 2018 MM-lopputurnauksessa. Sveitsin liittovaltion tuomioistuin kuitenkin ”keskeytti” Guerreron kokaiinipannan ja hän pääsee sittenkin pelaamaan MM-turnauksessa.
Saavutukset.
Bayern München
Corinthians
Miekkakala

Miekkakala ("Xiphias gladius") on suuri, nopeasti uiva ahvenkala, jonka yläleuka on kasvanut suureksi ”miekaksi”. Se on heimonsa Xiphiidae ainoa laji.
Kuvaus.
Miekkakalan pituus on 2–4,3 metriä ja paino jopa 650 kg. Miekkakala voi elää 25 vuotta ja se voi uida jopa 100 km/h. Miekkakalan väritys on hopeansävyinen, alapuolelta vaaleampi ja selästä tummansininen. Lajin vihollisia ovat ihmisen lisäksi isokokoiset hait.
Ravinto.
Miekkakalan ravintoon kuuluu muun muassa kalat, mustekalat sekä seepiat. Poikaset syövät myös yleensä suurimmaksi osaksi kalaa.
Elinalue.
Miekkakalan levinneisyys on hyvin laaja. Sen esiintymisalue ulottuu Etelä-Atlantilta aina Englannin rannikolle asti ja Tyynellämerellä useita satoja kilometrejä päiväntasaajan molemmin puolin. Se elää myös kaikkialla Intian valtameressä. Talvisin miekkakalat siirtyvät lähemmäksi päiväntasaajaa lämpimämmän veden perässä.
Elinympäristö.
Miekkakalat elävät rannikkoalueilla, koralliriutoilla ja laguuneissa. Niitä tavataan yleensä 200-600 metrin syvyyksistä. Vaikka miekkakala suosii enemmän lämpimiä vesiä, niitä on nähty jopa 5 celsiusastetta kylmissä vesissä.
Miekkakalan ”miekka”.
Miekkakalan miekan merkityksestä ei ole varmuutta, mutta yleisimmin hyväksytyn teorian mukaan eläin käyttää sitä ravinnon hankkimiseen. Teorian mukaan miekkakala ui kalaparven keskelle ja huitoo miekallaan edestakaisin ennen kuin parvi hajoaa, ja syö sitten kuolleet kalat. Miekkakalan tiedetään käyttävän miekkaansa myös puolustautuakseen luontaisia vihollisiaan vastaan. On myös esitetty, että miekan ensisijainen tehtävä olisi täydentää kalan virtaviivaista muotoa. Miekkakala voi uida jopa 100 km/h pienentäen miekallaan tehokkaasti vedenvastusta.
Lisääntyminen.
Kutee lämpimiin vesiin (&gt;24 °C) 0-75 m syvyydessä, päiväantasaajan seudulla läpi vuoden, muilla leveysasteilla kesäisin. Naaras laskee 1-16 miljoonaa mätimunaa. Hedelmöitys ulkoinen.
Kalastus.
Miekkakalan kalastus on aktiivista trooppisilla ja leudoilla vesillä. Pohjois-Atlantilla suurimmat miekkakalasaaliit saavat Espanja, Yhdysvallat, Kanada, Portugali ja Japani, Etelä-Atlantilla puolestaan Brasilia, Japani, Espanja, Taiwan ja Uruguay. Miekkakalan pyynti on suosittua urheilukalastusta, jolloin niiden liha on sivuseikka.
CISSP

CISSP (Certified Information System Security Professional) on (ISC)2:n tarjoama tietoturvatutkintosertifikaatti. Heinäkuussa 2021 Suomessa oli noin 470 CISSP-sertifioitua tietoturva-alan ammattilaista. Maailmanlaajuisesti CISSP:n suorittaneita oli heinäkuussa 2021 yli 149 000 kaikkiaan 172 eri maassa.
CISSP-sisältö.
CISSP-tutkinto koostuu 10 osa-alueesta (CBK, Common Body of Knowledge):
Hondurasin lippu

Hondurasin lippu () on Hondurasin tunnus vaakunan, moton ja kansallislaulun ohella. Se otettiin virallisesti käyttöön 9. tammikuuta 1866. Lipun lähtökohtana on Keski-Amerikan liittovaltion lippu.
Hondurasin lipun kaksi sinistä raitaa kuvaavat Tyyntämerta ja Karibianmerta. Viisi sinistä viisisakaraista tähteä valkoisella pohjalla kuvaavat Keski-Amerikan liittovaltion valtioita (El Salvador, Costa Rica, Nicaragua, Honduras ja Guatemala) ja siihen sisältyy toive näiden valtioiden uudelleen yhdistymisestä.
Au pair

Au pair [aupair t. oˈpeer] tarkoittaa henkilöä, joka asuu ulkomailla perheessä hoitaen perheen lapsia ja tehden kotitöitä. Ammattinimikkeen pohjana on ranskankielinen ilmaisu "au pair", jossa pääsana "pair" tarkoittaa toiminnaltaan ja sosiaaliselta asemaltaan samantapaista. Näin au pairina työskentely tarkoittaa alun perin työn vaihtamista samanarvoisina pidettyihin asioihin, majoitukseen ja ravintoon, myös ilman palkkaa. 
Au pairin edut vaihtelevat riippuen siitä, millaista työsuoritusta häneltä odotetaan. Hänellä on yleensä oma huone, hän ruokailee perheen kanssa ja lisäksi hän saa taskurahaa ja mahdollisesti muita työn kautta tulevia etuja esimerkiksi auton käyttöönsä. Au pairit ovat tyypillisesti nuoria. Au pairiksi voi lähteä aikaisintaan 17–18-vuotiaana, yläikäraja liikkuu 25:n ja 30:n ikävuoden välillä. Au paireiksi lähteviltä odotetaan kattavaa lastenhoitokokemusta, usein vaaditaan suosituksia kahdesta eri perheestä (ei sukulaisia). Au paireilta voidaan myös vaatia tai toivoa savuttomuutta, ajokorttia tai naimattomuutta. Au pairiksi voi hakeutua lehti-ilmoituksen perusteella, Internetin tai työvoimatoimistojen kautta. Organisoitua au pair -välitystä hoitavat esimerkiksi Allianssin nuorisovaihto, EF ja Nordic Nannies. 
Suomessa työvoimaministeriö välitti 1980-luvun alkupuolelle asti sekä Suomeen tulevien että Suomesta ulkomaille haluavien nuorten au pair -paikkoja. Työministeri Urpo Leppänen kuitenkin lakkautti ensin Suomessa sijaitsevien ja keväällä 1984 myös ulkomailla sijaitsevien au pair -paikkojen välityksen, perusteina ettei ”puoliorjien välittäminen” kuulu valtiolle eikä au pairina juuri opi vierasta kieltä.
Sinappihuntu

Sinappihuntu on vuonna 2004 julkaistu Viivin ja Wagnerin sarjakuva-albumi. Kirja poikkeaa aiemmista Viivi ja Wagner -sarjakuvista siten, että siinä on yksittäisten sanomalehtisarjakuvastrippien sijaan koko kirjan käsittävä yhtenäinen tarina.
Juoni.
Joulu on tulossa ja Wagnerista paljastuu, että hän vihaa joulua sekä Joulupukkia ja menee siksi terapiaan. Kun Wagner pääsee terapiasta, Viivi kutsuu joulukylään Annikan ja Rainerin. Wagner sanoo, että nyt on joulu lopullisesti pilalla. Kuitenkin aatto sujuu ja Wagner on helpottunut, kun Annika ja Rainer lähtivät. Lopussa Joulupukki tulee ovelle, ja Wagner säikähtää, mutta se olikin joku eksynyt tilauspukki.
Milka Ahlroth

Milka Tuuli Linnea Ahlroth (s. 15. elokuuta 1966 Turku) on suomalainen näyttelijä. Hän opiskeli Teatterikorkeakoulussa 1986–1990. Ahlroth palkittiin vuonna 2006 Venlalla parhaana naispäänosanesittäjänä televisio-elokuvasta "Ilonen talo".
Ahlroth tunnetaan muun muassa Helsingin kaupunginteatterin näytelmästä "Viattomuuden loppu", televisiosarjoista "Sydänten akatemia" ja "Benner &amp; Benner" sekä elokuvasta "Onnen varjot". Hän on tehnyt myös lyhytelokuvia sekä kuunnelmia. Vuonna 2018 Ahlroth sai Jussi-ehdokkuuden pääroolistaan elokuvassa "Joulumaa" (2017).
Ahlroth on naimisissa ohjaaja Matti Ijäksen kanssa, ja pariskunnalla on yhteinen tytär.
Saku Tuominen

Saku Juhana Tuominen (s. 1967) on suomalainen yrittäjä, tietokirjailija ja entinen tv-tuottaja.
Hän perusti vuonna 1989 yhdessä Juha Tynkkysen kanssa Broadcasters Oy:n, joka tuotti Suomen televisioon useita suosittuja ja Venla-palkittuja tv-ohjelmia, kuten Hyvät, Pahat &amp; Rumat, Uutisvuoto, Tanssii Tähtien Kanssa, Kokkisota, W-Tyyli, Maailman Ympäri, NoTV  ja Far Out. Tämän jälkeen hän toimi Zodiak Entertainment -yhtiön luovana johtajana Lontoossa.
Tv-uransa jälkeen hän perusti työelämän tulevaisuutta tutkineen 925 -yhtiön, jonka he myivät Aki Hintsan perustamalle Hintsa Performancelle. Tämän jälkeen hän toimi perustamansa kansainvälisen opetusalan kansalaisjärjestö HundrED.orgin luovana johtajana. HundrED tunnistaa maailman parhaita opetusinnovaatiota ja auttaa niitä leviämään. 
Tuominen toimii vuonna 2018 perustamansa ravintolaopas World of Mouthin toimitusjohtajana. World of Mouth -applikaatiossa ravintola-alan asiantuntijat suosittelevat ravintoloita, joissa käydä syömässä.
Hän on kirjoittanut 15 tietokirjaa. Otavan Kirjasäätiö valitsisi hänet Vuoden Tietokirjailijaksi vuonna 2021. Hän on myös suosittu puhuja. Speaker´s Forum valitsi hänet Vuoden puhujaksi vuonna 2021.
Tuominen toimii myös pörssiyhtiö NoHo Partnersin ja Nordic Business Forumin hallituksissa. Tuominen on myös aktiivinen toimija ravintola-alalla. Hän on osakkaana Financier Groupissa, joka omistaa Savoyn, Palacen, Café Savoyn ja Shiin.
Nuoruudessaan Saku Tuominen toimi usean vuoden ajan Kiekko-Espoon A- ja B-nuorten jääkiekkojoukkueen kapteenina ja pelaa edelleen jääkiekkoa hyväntekeväisyysjoukkue Pietarinkadun Oilersissa. Elokuussa 2023 Tuominen valittiin Oy HIFK-Hockey Ab:n hallituksen jäseneksi.
Sipoonjoen koulu

Sipoonjoen koulu on sipoolainen suomenkielinen yhtenäiskoulu (luokat 1 ja 7–9). Toinen luokat 1–9 sisältävä koulu on Söderkullassa sijaitseva Sipoonlahden yhtenäiskoulu. Sipoonjoen koulu sijaitsee Sipoon keskustassa, Nikkilässä, niin sanotulla kampusalueella. Koulussa oli syksyllä 2022 noin 350 oppilasta. Nikkilän Sydän (Nickby Hjärta) -nimisessä rakennuksessa toimii myös ruotsinkielinen Kungsvägen skola (vuosiluokat 7–9). Rakennus valmistui kahdessa vaiheessa vuosina 2016 ja 2021. Sen suunnittelusta vastasi arkkitehtitoimisto ARK-house arkkitehdit Oy.
Koulun historiaa.
Sipoonjoen koulun edeltäjä perustettiin vuonna 1967 (silloin nimellä "Sipoon suomenkielinen kokeiluperuskoulu"). Peruskoulu-järjestelmän siirtymisvaiheen päättyessä 10 vuotta myöhemmin koulun nimeksi tuli "Sipoon yläaste" ja vuodesta 2005 lähtien se on tunnettu nimellä "Sipoonjoen koulu". Sipoon suomenkielisen väestön voimakkaasti kasvaessa myös Sipoonjoen koulun oppilasmäärä on vastaavasti noussut. Suurimmillaan oppilasmäärä oli lukuvuonna 2007-2008, jolloin oppilaita oli lähes 560.
Məhəmməd Əmin Rəsulzadə

Məhəmməd Əmin Rəsulzadə (; 31. tammikuuta 1884 Novxanı, Baku – 6. maaliskuuta 1955 Ankara) oli azerbaidžanilainen valtiomies ja Azerbaidžanin ensimmäisen tasavallan (1918–1920) perustajia. Hänen ilmaisusta "Bir kərə yüksələn bayraq, bir daha enməz!" ("Kerran nostettu lippu ei tule enää koskaan alas!") muodostui Azerbaidžanin itsenäisyysliikkeen tunnuslause 1900-luvun alussa.
Elämäkerta.
Rəsulzadə oli ensimmäisen islamilaisen demokraattisen maan presidentti. Rəsulzadə sai peruskoulutuksensa venäläis-islamilaisessa koulussa ja Bakun teknillisessä koulussa.
Venäjän ensimmäisen vallankumouksen aikana (1905–1907) Rəsulzadə liittyi politiikkaan. Hän alkoi vaatima Azerbaidžanille autonomiaa yhdessä kommunistien ja sosiaalidemokraattien kanssa. Tarinan mukaan Rəsulzadə pelasti nuoren Ioseb Džugašvilin (tunnettiin myöhemmin nimellä Josif Stalin) vuonna 1905 Bakussa, jolloin tsaarin poliisi oli tukahduttamassa mielenosoituksia.
Venäjän ensimmäisen vallankumouksen jälkeen Rəsulzadə jatkoi journalismista aktivismia. Hänen ensimmäinen draamanäytelmänsä "Pimeyden valo" esitettiin Bakussa vuonna 1908.
Vuonna 1909 Rəsulzadə lähti Persiaan, jossa hän liittyi Sattar Khanin johtamiin kapinallisiin, jotka olivat Azerbaidžanin vapautusliikkeessä Iranin Azerbaidžanissa. Persian oleskelunsa aikana Rəsulzadəstä tuli Iran-e No:n (Uuden Iranin demokraattinen puolue) perustajia. Vuonna 1911 venäläiset joukot miehittivät Pohjois-Iranin ja Rəsulzadə pakeni Istanbuliin, jossa hän julkaisi monia artikkeleita. Bakuun hän palasi vasta vuonna 1913, jolloin vietettiin Romanov-dynastian 300-vuotisvaltaannousun juhlapäivää, jolloin kaikki rikolliset ja maanpakolaiset armahdettiin.
26. toukokuuta 1918 Azerbaidžanin kansallinen neuvosto julistautui itsenäiseksi ja Rəsulzadəstä tuli maan presidentti. Elokuussa 1920 puna-armeija pidätti Rəsulzadən, mutta Stalinin käskystä hänet vapautettiin ja hän sai lähteä Bakusta.
Neljä vuotta Rəsulzadə oli töissä Moskovan kansallisessa komissiossa. Hänet lähetettiin Suomeen vuonna 1922 suorittamaan jotakin tehtävää, mutta hän loikkasi Suomesta länteen. Hän asui maanpaossa Puolassa (vuodesta 1938), Romaniassa (vuodesta 1940) ja toisen maailmansodan jälkeen vuodesta 1947 Ankarassa, Turkissa.
Artoon

Artoon () on vuonna perustettu videopelejä kehittävä yritys, joka pitää majaa Jokohamassa Japanissa. Artoon on tehnyt pelejä lukuisille alustoille, ja on pääasiallisesti Microsoftin Xbox- ja Xbox 360 -konsolien projektien kimpussa. Kun yritys perustettiin, se veti väkeä muutamista Segan kehitystiimeistä, etenkin niistä, jotka työskentelivät "Sonic the Hedgehog" ja "Panzer Dragoon" -pelisarjojen parissa. 
Yhtiön on perustanut Sonic the Hedgehog -pelihahmon kehittäjä Naoto Oshima. 
Vuonna 2010 yhtiö liitettiin AQ Interactiveen, josta on tullut osa Marvelous AQL-yhtiötä.
Lahti-seura

Lahti-seura ry on 1946 perustettu lahtelaista kotiseututyötä tekevä kansalaisyhdistys, joka on vuodesta 1981 alkaen valinnut vuosittain vuoden lahtelaisen. Yhdistys julkaisee Hollolan-Lahti-nimistä lehteä, joka on saatavissa Lahden museokaupoista ja luettavissa Lahden kaupunginkirjasto-maakuntakirjaston lehtienlukusalissa.
Vuoden lahtelaisiksi on valittu:
Kuusikulmio

Kuusikulmio eli heksagoni on monikulmio, jossa on kuusi kulmaa ja sivua. Kuusikulmion kulmien summa on 720 astetta.
Säännöllisen kuusikulmion eli kuusion kaikki sivut ovat yhtä pitkiä sekä jokainen kulma on 120 astetta. Kuusio on tyypillinen muoto muttereissa ja pulteissa.
Säännöllisen kuusikulmion pinta-ala A, jonka sivun pituus on "a", voidaan laskea kaavalla
formula_1
Vastaavasti sivun pituus voidaan ratkaista pinta-alasta kaavalla
formula_2
Säännöllinen kuusikulmio voidaan helposti piirtää harpilla ja viivoittimella, sillä ympyrän sisään piirretyn säännöllisen kuusikulmion sivu on sama kuin ympyrän säde.
Samuli Jalkanen

Samuli Jalkanen (s. 29. elokuuta 1978 Vantaa) on ammattilaisuransa päättänyt suomalainen jääkiekkoilija. Jalkanen pelasi pääasiassa puolustajana, mutta pienen kokonsa vuoksi Jalkanen on nähty usein myös laitahyökkääjänä. Nykyään hän toimii Mestis-seura Kiekko-Vantaan toimitusjohtajana.
Pelaajaura.
Jalkanen pelasi lähes koko uransa Jokereissa. Hän vietti seurassa koko juniori-ikänsä toimien muun muassa A-juniorijoukkueen kapteenina. Junioriuransa jälkeen Jalkanen siirtyi Yhdysvaltoihin UMass Amherstin yliopistojoukkueeseen pelaten siellä kolme kautta. Tämän jälkeen hän palasi Jokereihin.
SM-liigatasolla Jalkanen pelasi kuusi kautta. Kaudella 2004–05 Jalkanen pelasi kolmen ottelua verran lainalla Porin Ässissä. Ässien silloinen valmentaja Mika Toivola kehui Jalkasta kahden ottelun jälkeen Ässien parhaaksi puolustajaksi. Samalla kaudella Jalkanen kävi pelaamassa myös Kirkkonummen Salamoissa kolme ottelua.
Kesällä 2006 oli epävarmaa, pystyykö Jalkanen vammojensa vuoksi jatkamaan uraansa. Jokerien toimitusjohtaja Matti Virmanen lupasi Jalkaselle pelipaikan joukkueessa, mikäli hänen peliuransa jatkuu. Jalkanen kuntoutui, ja syksyllä solmittiin yksivuotinen jatkosopimus. Kauden 2006–07 joulutaukoon mennessä Jalkanen nähtiin useimmiten Jokerien nelosketjun laitahyökkääjänä. Pelitaktiikassa hän toimi kärkikarvaajana. 
Jalkanen pelasi urallaan SM-liigassa yhteensä 211 ottelua ja teki niissä tehot 5+13=18, lisäksi hän keräsi 131 jäähyminuuttia.
Kanteleenjärvi

Kanteleenjärvi sijaitsee Pukkilassa Kanteleen kylän läheisyydessä Orimattila–Mäntsälä seututie 162:n varrella. Suojelualueen lintutorni sijaitsee lakkautetun peruskoulun lähellä järven itäpuolella Holmanmäen juurella. Järvi on ruohottunut runsaasti, mutta sen umpeenkasvu estettiin nostamalla järven veden pintaa 0,4 metriä 0,4 metristä 0,8 metriin. Jotkut maanomistajat olisivat halunneet järvenpinnan nostamista yli metriin, kun taas lintuharrastajat halusivat, ettei järvenpintaa juuri nostettaisi. Vettä nostettiin 1999-2002 kaksi kertaa yhteensä 0,4 m. Järven kunnostuksen suunnitteli Helsingin vesi- ja ympäristöpiiri ja sitä oli toteuttamassa sen seuraajaviranomaisena Uudenmaan ympäristökeskus, joka nykyään on osa Uudenmaan elinkeino-, liikenne- ja ympäristökeskusta. Hanketta rahoitettiin myös Euroopan aluekehitysrahastosta. Tuloksia pidettiin esimerkillisen onnistuneina, minkä vuoksi asiasta painatettiin esite.
Järven poikki kulkee Porvoonjoki ja järvi voi tulvia. Järven rannalla on runsaasti tulva-alueita, luhtia, jossa on ruohikkoa sekä runsaasti kosteikoissa viihtyviä lintulajeja, kaikkiaan noin 50 eri aikaan tai eri vuosina havaittuja pesimälintuja ja levähdystä varten matkallaan pysähtyneitä muuttolintuja.
Järveä laajemmalla alueelle sen tulvima-alueita käsittäen on perustettu Natura-alue, Kanteleenjärveä suurempi 93 hehtaarin laajuinen Kanteleenjärven lintuvesi, joka kuuluu myös valtakunnalliseen lintuvesiensuojeluohjelmaan.
Kulho

Kulho on korkeareunainen, yläpuolelta avoin, pohjallinen astia, josta voidaan tarjoilla esimerkiksi keittoa tai käyttää esineiden säilyttämiseen. Pienistä kulhoista voidaan tarjoilla esimerkiksi pähkinöitä tai jäätelöä ja isoimmista salaatteja, jolloin jopa useampi henkilö pystyy ottamaan samaan aikaan.
Kulhoja on valmistettu vuosituhansia. Kulhoja voidaan valmistaa esimerkiksi savesta (keramiikka), lasista, muovista, metallista tai posliinista. 
Kulhoja kutsutaan usein myös kipoiksi, tosin ei välttämättä virallisissa yhteyksissä.
Teepuuöljy

Teepuuöljy on kellertävää vihreän sävyistä voimakkaan tuoksuista eteeristä öljyä. Öljyllä väitetään olevan myönteisiä kosmeettisia ja lääketieteellisiä vaikutuksia (mm. antiseptinen ja sienien kasvua estävä vaikutus), mutta riittävää väitteitä tukevaa tutkimustietoa ei ole.
Historia ja lähde.
Aboriginaalit ovat käyttäneet teepuuöljyä vuosisatoja. Nykyään öljyä saadaan höyrytislaamalla paperikaarnamyrtin ("Melaleuca alternifolia") lehdistä. Se kasvaa Australian luoteisrannikolla. Nimestään huolimatta kasvi ei kuulu teepuihin vaan myrttikasveihin.
Myynnissä oleva teepuuöljy on yleensä tehty "Melaleuca alternifoliasta", mutta raaka-aineena voidaan käyttää myös "Melaleuca dissitifloraa" ja "Melaleuca linariifoliaa". Kansainvälinen standardi ISO 4730 ("Oil of Melaleuca, Terpinen-4-ol type"), määrittelee 14 ainesosalle pitoisuudet, jotta öljyä voidaan kutsua teepuuöljyksi.
Käyttöturvallisuus.
Teepuuöljyä käytetään yleensä vain ulkoisesti. On suositeltavaa kokeilla pienellä määrällä iholle ennen öljyn käyttöönottoa, koska öljy saattaa ärsyttää. Teepuuöljy voi aiheuttaa allergiaa.
Teepuuöljy on myrkyllistä suurempina annoksina. Asiaa ei ole järjestelmällisesti tutkittu, kaikki havainnot ovat satunnaisia yksittäisistä tapauksista. Oireet saattavat sisältää huimausta, pahoinvointia ja epätietoisuutta ympäristöstä. Käyttöä suutuotteissa, kuten hammastahnassa, pidetään turvallisena, kunhan tuotetta ei niellä tai se ei ole pienten lasten saatavilla.
Seitsenkulmio

Seitsenkulmio eli heptagoni on monikulmio, jossa on seitsemän kulmaa ja sivua. Seitsenkulmion kulmien summa on 900 astetta. Säännöllisen seitsenkulmion kaikki sivut ovat yhtä pitkiä ja jokainen kulma on noin 128,5714 astetta (tarkalleen 128 4/7 astetta).
Ominaisuuksia.
Olkoot säännöllisen seitsenkulmion pinta-ala A ja sivun pituus "a". Tällöin
formula_1
Jos lisäksi eripituisten lävistäjien pituudet ovat "d1" ja "d2", on voimassa "1/a = 1/d1 + 1/d2". Tämä tulos seuraa helposti Ptolemaioksen lauseesta. Jos valitaan indeksointi siten, että formula_2, on voimassa formula_3 ja formula_4 sekä formula_5
Säännöllinen seitsenkulmio voidaan jakaa seitsemään yhtenevään tasakylkiseen kolmioon. Jos seitsenkulmio on ympyrän sisään piirretty, näiden kolmioiden kaksi kärkeä on ympyrän kehällä ja kolmas ympyrän keskipisteessä. Kulma, jonka kärki on ympyrän keskipisteessä, on suuruudeltaan 360/7 = 51 3/7 astetta eli formula_6 radiaania.
Konstruointi.
Koska luku 7 on pariton alkuluku, joka ei kuulu Fermat’n alkulukuihin, säännöllistä seitsenkulmiota ei voida klassisten sääntöjen mukaan piirtää harpilla ja viivoittimella. Tämä seuraa siitä, että formula_7 on jaottoman kolmannen asteen polynomin formula_8 nollakohta. Näin ollen tämä polynomi on formula_9:n minimaalipolynomi. Näin konstruoitavissa ovat kuitenkin vain sellaiset pisteet ja etäisyydet, joiden minimaalipolynomin aste on kahden potenssi.
Jos sen sijaan viivoittimeen sallitaan tehdä merkintöjä ja sallitaan sen liu'uttaminen annetun pisteen ympäri, tällaisen viivoittimen ja harpin avulla voidaan piirtää myös säännöllinen seitsenkulmio. Tällöin kyseessä ei kuitenkaan ole enää klassinen geometrinen konstruktio, vaan tällaisia konstruktioita sanotaan neusis-konstruktioiksi.
Tämä voidaan tehdä useammallakin tavalla. Eräs neusis-konstruktio, jolla säännöllinen seitsenkulmio voidaan konstruoida, on seuraava:
Piirretään ensin neliö OPQR sekä sen sivujen OP ja QR yhteinen keskinormaali ja jatketaan sitä neliön ulkopuolelle. Piirretään O keskipisteenä ja lävistäjä OQ säteenä ympyrä ja jatketaan sivua OP sinne saakka, missä se leikkaa tämän ympyrän. 
Kaikki tähän mennessä suoritetut toimenpiteet voidaan suorittaa klassisten sääntöjen mukaan geometrisena konstruktiona. Seuraava vaihe on kuitenkin neusis-konstruktio: piirretään pisteen P kautta kulkeva, neliön sivun pituinen jana, jonka toinen päätepiste (A) on neliön sivuille piirretyllä keskinormaalilla, toinen taas edellä piirretyllä ympyrällä. Tämä edellyttää, että viivoittimeen on merkitty kaksi pistettä, joiden välinen etäisyys on sama kuin neliön sivu.
Tämän jälkeen piirretään pisteestä A lähtevä, neliön kärkipisteen O kautta kulkeva jana, joka sekin on neliön sivun pituinen. Tämä jana sekä jana AB ovat kaksi säännöllisen seitsenkulmion sivuista. Kun täten on saatu konstruoiduiksi säännöllisen seitsenkulmion kaksi sivua ja niiden välinen kulma, voidaan kuvio täydentää säännölliseksi seitsenkulmioksi.
Three Days Grace

Three Days Grace on kanadalainen rock-yhtye. Se perustettiin vuonna 1997, jolloin jäseniä olivat Adam Gontier (laulaja, kitara), Brad Walst (basso, taustalaulaja), Neil Sanderson (rummut, taustalaulaja). Yhtye tunnettiin ennen nimellä "Groundswell".
Ensimmäinen albumi "Three Days Grace" julkaistiin 22. heinäkuuta 2003. Albumin ensimmäinen hitti oli ”(I Hate) Everything About You”. Muita kyseisen levyn hittejä olivat ”Home” ja ”Just Like You”. Three Days Gracen single ”Are You Ready” löytyy muun muassa elokuvien "Cursed – Kirottu" ja "Raise Your Voice – Kesän Sävelet" ääniraidoilta. Yhtyeen toinen albumi "One-X" julkaistiin kesäkuussa 2006. Albumin ensimmäinen single on nimeltään ”Animal I Have Become”. Triosta tuli kvartetti, kun mukaan uudelle albumille liittyi uusi kitaristi Barry Stock. Three Days Gracen kolmas albumi "Life Starts Now" julkaistiin 22. syyskuuta 2009. Albumi "Transit of Venus" julkaistiin 2. lokakuuta 2012. Uusin albumi ”Outsider” julkaistiin vuonna 2018. 
Tammikuussa 2013 laulaja Adam Gontier ilmoitti eroavansa yhtyeestä, ja haluavansa yhtyeen jatkavan eteenpäin ilman häntä. Maaliskuussa 2015 yhtye julkaisi viidennen albuminsa "Human", jolla laulaa My Darkest Days -yhtyeestä tunnettu Matt Walst. Hän on myös yhtyeen basistin Brad Walstin veli. Walstista tuli yhtyeen vakituinen jäsen. Lokakuussa 2024 yhtye tiedotti Gontierin palaavan yhtyeseen yli yhdentoista vuoden jälkeen. Matt Walst jatkaa myös yhtyeen laulajana. Yhtye vahvisti myös, että uutta musiikkia on tekeillä ja kiertue on tulossa.
Seitsenkulmioluku

Seitsenkulmioluku on positiivinen kokonaisluku, joka on muotoa formula_1, jossa "n" on positiivinen kokonaisluku. Esimerkiksi 18 on seitsenkulmioluku, koska
formula_2
Seitsenkulmioluku saa nimensä siitä, että sen osoittamasta määrästä pisteitä voidaan muodostaa seitsenkulmion muotoinen kuvio. Seitsenkulmioluku on yksi monikulmioluvuista.
Kymmenen ensimmäistä seitsenkulmiolukua ovat 1, 7, 18, 34, 55, 81, 112, 148, 189 ja 235.
Jos "t" on seitsenkulmioluku, formula_3 on kolmioluku.
Sebastian Deisler

Sebastian "Basti" Deisler (s. 5. tammikuuta 1980 Lörrach, Länsi-Saksa) on saksalainen entinen jalkapalloilija, jonka pelipaikka oli hyökkäävä keskikenttäpelaaja. Entisestä lahjakkuudesta käytettiin mediassa muun muassa nimityksiä "Das Supertalent" ja "Basti Fantasti".
182 senttimetriä pitkä Deisler aloitti ammattilaisuransa kaudella 1998/1999 Saksan Bundesliigassa Borussia Mönchengladbachin riveissä. Hän pelasi debyyttikaudellaan 17 liigaottelua ja teki yhden maalin. Seuraavaksi kaudeksi Deisler siirtyi Hertha BSC Berlinin joukkueeseen. Kolmen Hertha-kauden jälkeen hän siirtyi FC Bayern Müncheniin, jota hän edusti 58 liigaottelun verran. 
Saksan maajoukkueessa Deisler pelasi 36 ottelua ja teki niissä kolme maalia. Hän teki maajoukkuedebyyttinsä helmikuussa 2000 Alankomaita vastaan. Deisler oli mukana 2005 Maanosaliittojen Cupissa, jossa hän pelasi viisi ottelua.
Deisler kärsi uransa aikana monista loukkaantumisista. Hän oli pitkään pelaamattomana myös masennuksen vuoksi. Masennuksen aiheuttivat loukkaantumisten aiheuttama pelaamattomuus, mutta myös yleisön ja median Deisleriin kohdistamat odotukset, joita hän ei pystynyt täyttämään. Sebastian Deisleria pidettiin todellisena lahjakkuutena ja saksalaisen jalkapalloilun uutena supertähtenä. Häntä kehuivat julkisesti mm. Franz Beckenbauer ja Uli Hoeneß. Deisler ilmoitti lopettavansa uransa 16. tammikuuta 2007 loukkaantumisiin vedoten.
Emotion Mylly

Emotion Mylly on Raisiossa, kauppakeskus Myllyssä sijaitseva kosmetiikkakauppa, jonka omistaa Turun Osuuskauppa ja toiminnasta vastaa TOK:n omistama Turun Sokos Oy. Emotion Mylly toimii kauppakeskuksen ensimmäisessä kerroksessa. 
Kosmetiikan yhteydessä toimii myös Hyvä Olo kauneushoitola ja parturikampaamo.
Christian Lell

Christian Lell (s. 29. elokuuta 1984 München, Baijeri, Saksa) on saksalais-itävaltalainen jalkapalloilija, joka edustaa kesästä 2012 alkaen Espanjan Primera Divisiónissa pelaavaa Levantea. Lellin pelipaikka on oikea laitapuolustaja.
180 senttimetriä pitkä Alemannia Münchenin kasvatti liittyi Bayern Münchenin joukkueeseen jo kaudeksi 1993–1994. Tuolloin hän pelasi vielä junioriotteluita, mutta kaudeksi 2002–2003 hän nousi seuran ykkösjoukkueeseen. Vuosina 2004–2006 Lell edusti 1. FC Kölniä lainasopimuksella. Uransa aikana Lell on pelannut 127 Bundesliigaottelua, joista 26 Kölnin paidassa ja 28 Hertha Berlinin paidassa. Hän on saavuttanut Bayern Münchenin riveissä liigan, liigacupin ja Saksan cupin mestaruudet.
Lell on pelannut kaksi ottelua Saksan alle 21-vuotiaiden maajoukkueessa. Vuonna 2010 Lell ilmoitti halustaan edustaa Itävallan maajoukkuetta, siirto osoittautui kuitenkin sääntöjen puitteissa mahdottomaksi johtuen aikaisemmasta junioriedustuksesta Saksan paidassa.
Ompeluneula

Ompeluneula on yleensä teräväkärkinen esine, jolla liitetään kankaan tai nahan kappaleita yhteen. Neuloja tiedetään käytetyn jo kivikaudella. Ensimmäiset neulat valmistettiin luusta ja puusta, modernit taas runsashiilisestä teräksestä; neula on pinnoitettu nikkelillä tai kullalla ruostumisen estämiseksi. Korkealaatuisimmat koristeompeluneulat tehdään platinasta. Perinteisesti neuloja on säilytetty neulakirjoissa tai -tyynyissä, joista on tullut myös somiste-esineitä.
Käsinompeluneulat.
Käsinompeluun tarkoitetussa neulassa on reikä eli silmä tylpässä päässä, johon lanka tai nauha kiinnitetään. Näin lanka pysyy mukana kun terävä pää lävistää kankaan. Käsiompeluneuloilla on erilaisia nimiä riippuen niiden käyttötarkoituksesta. Yleisimmin käytetty on silmäneula. Koruompeluun käytetään erityisiä koruommelneuloja. Paksuja kankaita tai kovia materiaaleja ommellessa käytetään parsinneuloja. Erikoisneuloja ovat verhoiluneulat, patjaneulat ja punontaneulat.
Ompelukoneneulat.
Ompelukoneneuloissa silmä on terävässä päässä. Kankaiden tai nahkojen yhteen ompelussa käytetyt neulat ovat teräväkärkisiä. Kirjonnassa voidaan kirjontatekniikan mukaan käyttää joko teräväkärkistä neulaa tai tylppäkärkistä kanavaneulaa. Erikoiskoneella kirjottaessa käytetään erikoisneulaa, jossa on tavallista suurempi silmä. Myös farkkukankaita ommellaan tavallista vahvemmilla neuloilla. Joskus käytetään yhteenliitettyjä neulakokonaisuuksia, joissa on kaksi tai kolme neulaa.
Andreas Görlitz

Andreas Görlitz (s. 31. tammikuuta 1982 Weilheim, Baijeri, Saksa) on saksalainen jalkapalloilija, jolla ei tällä hetkellä ole seuraa. Hänen pelipaikkansa on oikea laitapuolustaja.
179 senttimetriä pitkä Görlitz siirtyi Bayern Müncheniin vuonna 2004. Aikaisemmin hän oli edustanut vain kasvattajaseuraansa 1860 Müncheniä, jonka riveissä hän pelasi 37 liigaottelua. Bayern Münchenissä hän pelasi kolmen vuoden aikana 18 liigaottelua. Marraskuussa 2004 tapahtuneen loukkaantumisen vuoksi hän oli sivussa Bundesliigan otteluista yli kaksi vuotta. Kaudeksi 2007/2008 hän siirtyi lainasopimuksella Karlsruher SC:n joukkueeseen. Vuonna 2010 hän siirtyi pelaamaan Ingolstadtiin. Vuonna 2014 Görlitz siirtyi San Jose Earthquakesiin.
Saksan maajoukkueessa Görlitz on pelannut kaksi ottelua.
Pikkuparlamentti

&lt;mapframe width="270" height="270" longitude="24.9345" latitude="60.1712" zoom="15" text="Pikkuparlamentti"&gt;
 "type": "ExternalData",
 "service": "geoshape",
 "ids": "Q5450802",
]
&lt;/mapframe&gt;
Pikkuparlamentti () on yksi eduskunnan lisärakennuksista Helsingin keskustassa. Rakennuksessa on työhuoneita, kokoustiloja, suuren valiokunnan ja ulkoasiainvaliokunnan kokoushuoneet sekä auditorio. Lisäksi rakennuksessa toimii eduskunnan oikeusasiamies ja samassa yhteydessä Ihmisoikeuskeskus. Vain rakennuksen sisääntulon yhteydessä oleva Kansalaisinfo ja Café Kansalaisinfo ovat kaikille avointa ja julkista tilaa. 
Vuonna 2004 valmistunut Pikkuparlamentti rakennettiin vuosien 1998–2000 suunnittelukilpailun voittajaehdotuksen pohjalta. Suunnittelutyön teki arkkitehti Pekka Helin työryhmineen. 
Pikkuparlamentti sijaitsee Eduskuntatalon eteläpuolella, Mannerheimintien, Arkadiankadun ja entisen Helsingin satamaradan kuilun väliin jäävässä kolmionmuotoisessa korttelissa. Rakennuksen edessä Mannerheimintien puolella on pieni puisto suihkulähteineen. Ennen sen rakentamista paikalla oli vuonna 1973 valmistunut yksikerroksinen ravintolarakennus, jonka nimi oli myös Pikkuparlamentti. Puistossa on useita veistoksia: kuvanveistäjä Kirsi Kaulasen toteuttama presidentti Mauno Koiviston muistomerkki "Välittäjä" (2023), yleisen ja yhtäläisen äänioikeuden satavuotismuistomerkiksi pystytetty Eila Hiltusen veistos "Menneet ritarit" (2006, alkuperäinen veistos 1982) sekä Jukka Lehtisen taideteos "Oma maa mansikka" (2007).
Kansanedustajien ja avustajien työhuoneiden lisäksi Pikkuparlamentissa ovat muun muassa kansalaisille avoin Kansalaisinfo, josta voi noutaa eduskunnan materiaalia, eduskunnan EU-sihteeristö ja eduskunnan oikeusasiamiehen kanslia.
Pikkuparlamentin rakentamiseen on käytetty useita erilaisia puu- ja kivilajeja, esimerkiksi koivua, loimukoivua, vaahteraa ja mäntyä sekä eri puolilta Suomea louhittua graniittia.
Rakennuksen suunnittelijat ja toteuttajat palkittiin työstään vuonna 2004 Vuoden teräsrakenne -palkinnolla.
Kahdeksankulmio

Kahdeksankulmio eli oktagoni on monikulmio, jossa on kahdeksan kulmaa ja sivua. Kahdeksankulmion kulmien summa on 1080 astetta. Säännöllisen kahdeksankulmion kaikki sivut ovat yhtä pitkiä ja sen jokainen kulma on 135 astetta.
Useissa maissa tieliikenteen pakollinen pysähtyminen -liikennemerkki (STOP-merkki) on kahdeksankulmion muotoinen.
Laskukaavoja.
Kun kahdeksankulmion sivun pituus on a, kulmion pinta-ala voidaan laskea kaavalla:
formula_1
Ala voidaan laskea ympäri piirretyn ympyrän säteen avulla seuraavasti:
formula_2
Ala voidaan sisään piirretyn ympyrän säteen avulla laskea seuraavasti:
formula_3
Kahdeksankulmioluku

Kahdeksankulmioluku on positiivinen kokonaisluku, joka on muotoa formula_1, jossa "n" on positiivinen kokonaisluku. Esimerkiksi 21 on kahdeksankulmioluku, koska
formula_2
Kahdeksankulmioluku saa nimensä siitä, että sen osoittamasta määrästä pisteitä voidaan muodostaa kahdeksankulmion muotoinen kuvio. Kahdeksankulmioluku on yksi monikulmioluvuista.
Kymmenen ensimmäistä kahdeksankulmiolukua ovat 1, 8, 21, 40, 65, 96, 133, 176, 225 ja 280.
Pesäkallio

Pesäkallio on Lahdessa oleva yksityiseen omistukseen kuuluva Natura-luonnonsuojelualue, joka on rauhoitettu vuonna 1989. Pesäkalliolla sijaitsee myös tanssilava. Tanssilavalla järjestetään tansseja sisätiloissa talvisin. Kesäisin tanssilavan läheisyydessä on kesäteatteri, jonne Karirannan kesäteatteria vastaava toiminta on siirretty Pikku-Vesijärveltä.
Pesäkallio varsinaisesti on erittäin korkea kallio, jota pesäkallion alue ympäröi ulkoilualueena. Alueella on polkuja, jotka talvella toimivat hiihtoladun pohjana. Pesäkallion kaakkoisosassa on aidattu ja vartioitu sotilasalue. Alue on myös radioamatöörien luontolähetyskohde:"OHFF-0533 Pesäkallion lsa."
Petra (nimi)

Petra on monessa maassa yleinen naisen etunimi. Petra on myös erittäin harvinainen sukunimi.
Petra on toisaalta Petrin sisarnimi, toisaalta lyhennelmä Petronellasta. Petrin sisarnimenä Petran alkuperä on kreikan kiveä merkitsevässä sanassa. Petronellan lyhennelmänä Petra puolestaan juontaa roomalaisesta sukunimestä Petronius, joka liittyy mahdollisesti latinan talonpoikaa tai moukkaa merkitsevään sanaan tai ehkä Petrin tapaan kreikan kiveä merkitsevään sanaan.
Vuoden 2019 loppuun mennessä Suomessa on rekisteröity noin 7 100 Petra-nimen saanutta naista ja alle 25 miestä.
Avanto

Avanto on jäähän tehty tai syntynyt aukko. Avannot voivat syntyä jäiden liikkuessa, sulaessa, haljetessa tai ihmisen tekemänä. Ihminen tekee avannon useimmiten pilkkimisen tai avantouinnin vuoksi. Myös laitesukeltamista harrastetaan avannon kautta.
Avannon teko.
Avannon tekoon soveltuvia välineitä ovat kaira, tuura, jääsaha ja moottorisaha. 
Pilkkimisessä avanto tehdään yleensä jääporalla, kairalla, koska tarvittava reikä on pieni. 
Avantouinnissa avanto tehdään jääsahalla tai moottorisahalla, ja jos avanto on käytössä koko talven, avannon kiinnijäätyminen estetään esimerkiksi pohjaan laitettavalla ilmapumpulla.
Laitesukeltamisessa talvella avanto tehdään kuten avantouinnissa, ja avannosta tehdään usein kolmiomainen vedestä nousemisen helpottamiseksi. Sukelluksen aikana käytetään turvaköyttä ja avustajaa pinnalla, jotta jään alle eksyminen estyisi.
Myös hyvin voimakas järven pohjassa oleva lähde voi synnyttää avannon.
Merkintä.
Avannot tulee merkitä jäälle selvästi, esimerkiksi havuilla tai lippusiimalla, onnettomuuksien estämiseksi.
Nick Gore

 
Nick Gore (oik. Niko Hurme, s. 10. marraskuuta 1974 Karkkila, tunnetaan myös nimellä Kalma) on suomalainen muusikko. Nick Gore on suomalaisen Stala &amp; SO. -yhtyeen basisti. Hän toimi suomalaisen Lordi-yhtyeen basistina vuosina 2002–2005, käyttäen taiteilijanimeä Kalma. Hän erosi yhtyeestä loppuvuonna 2005, koska koki, ettei hänellä ole Lordin lisäksi tarpeeksi aikaa perheelleen.
Hurme soitti Lordin albumeilla "The Monsterican Dream" ja "The Arockalypse". Hänen hahmonsa Lordissa oli "Biker Zombie from Hell" eli moottoripyöräilijäzombi Helvetistä. Kalmasta käytettiin myös lempinimiä Kalmageddon ja Kalmisto. Hurme käytti Lordissa Ibanez Ergodyne- ja ESP LTD Viper-304 -bassoja.
Hurme on esiintynyt eroamisensa jälkeen kahdesti Lordin kanssa: 11. maaliskuuta 2006 Helsingin Nosturissa ja 31. lokakuuta 2006 Lontoossa.
Historia.
Hurme aloitti basson soittamisen 1992 veljensä yhtyeessä. Vartuttuaan hän muutti Helsinkiin ja lähti opiskelemaan Diakonia-ammattikorkeakouluun. Hän suunnitteli nuoriso-ohjaajaksi ryhtymistä, mutta ei lopulta tehnyt kyseisiä töitä. Lopulta Hurme päätyi töihin maalausliikkeeseen. Samoihin aikoihin hän perusti ystävänsä Sampsa Astalan kanssa SO.-yhtyeen, jossa Astala lauloi ja soitti kitaraa, Hurme soitti bassoa. Myöhemmin Sampsa Astala pyysi Hurmetta liittymään toiseen yhtyeeseensä, Lordiin, joka tarvitsi uutta basistia. Hurme suostui ja vaikutti Lordissa vuosina 2002–2005.
Porvarinlahti

Porvarinlahti () on Suomenlahden lahti Itä-Helsingissä. Ennen vuoden 2009 alueliitosta se oli Helsingin ja Vantaan, suullaan osittain Helsingin ja Sipoon rajana. Se oli ainoa Vantaan kaupungin mereen rajoittuva alue. Porvarinlahti ja Vartiokylänlahti ovat jäänteitä salmesta, joka aikoinaan erotti Vuosaaren mantereesta.
Lahden pituus on noin kaksi kilometriä ja vesi on pysynyt melko puhtaana. Sen reunoilla kasvaa ruovikkoa ja rantaniittyjä. Lahdella pesii noin 40 lintulajia, joista esimerkkeinä mainittakoon kirjokerttu, ruisrääkkä ja viiksitimali. Lähialueilla asuvia petolintuja käy saalistamassa lahdella säännöllisesti. Lahden perukka on kasvanut lähes umpeen.
Porvarinlahti on arvokasta luonnonsuojelualuetta. Sen kanssa vierekkäin sijaitsee Mustavuoren suojelualue. Koko alue kuuluu Natura 2000-ohjelmaan ja sen pinta-ala on 36,6 hehtaaria, josta vettä on 0,13 hehtaaria. Lahti on osa Östersundomin lintuvesiä ja kuuluu valtakunnalliseen lintuvesien suojeluohjelmaan. 
Lahden merenpuoleiseen suuhun valmistui vuonna 2008 Vuosaaren satama, ja lahden alitse on louhittu kallioon nelikaistainen tieyhteys Kehä III:lta Vuosaaren satamaan. Lahden ylittää sillalla Vuosaaren satamarata.
Espanjan kuninkaallinen jalkapalloliitto

Espanjan kuninkaallinen jalkapalloliitto () on Espanjan jalkapallon kattojärjestö. Liiton pääkonttori ja harjoituskeskus Ciudad del Fútbol sijaitsee Las Rozasissa, lähellä maan pääkaupunkia Madridia.
Liitto hallinnoi muun muassa Espanjan jalkapallomaajoukkuetta sekä cup-kilpailuja Copa del Rey, Supercopa de España ja Copa RFEF. Liitto toimii yhteistyössä maan ammattilaissarjoja Primera Divisiónia ja Segunda Divisiónia järjestävän Liga de Fútbol Profesionalin kanssa ja vastaa itse kolmanneksi korkeimman sarjatason Segunda División B:n sekä kansallisten nuorten sarjojen järjestämisestä. Liiton alaisuudessa toimii 19 alueellista jalkapalloliittoa, jotka järjestävät alempia sarjoja.
Espanjan kuninkaallinen jalkapalloliitto perustettiin vuonna 1909. Kansainvälisen jalkapalloliiton Fifan jäsen siitä tuli vuonna 1913 ja Euroopan maanosaliiton Uefan jäsen vuonna 1954. Liiton puheenjohtaja on Ángel María Villar. Maajoukkueen päävalmentajana on vuodesta 2008 toiminut Vicente del Bosque.
Consumer Electronics Show

Consumer Electronics Show (CES) on tavaramessut, jotka järjestetään joka tammikuu Las Vegasissa Nevadassa, ja niiden sponsorina toimii Consumer Electronics Association. 
Ensimmäinen CES järjestettiin kesäkuussa 1967 New Yorkissa. Vuodesta 1978 vuoteen 1994 messut pidettiin kahdesti vuodessa: tammikuussa Las Vegasissa nimellä "Winter Consumer Electronics Show (WCES)" ja kesäkuussa Chicagossa nimellä "Summer Consumer Electronics Show (SCES)".
CES:ää pidetään yhtenä tärkeimmistä teknologiaan liittyvistä tavaramessuista sen jälkeen kun Comdex-messut on lopetettu.